**Press-reliz**

**Oʻzbekiston Respublikasi Prezidentining Farmoni**

**“Oʻzbekiston Respublikasi Prezidentining ayrim hujjatlariga tashqi savdo operatsiyalari boʻyicha valyuta nazoratini yanada takomillashtirishga qaratilgan oʻzgartirish va qoʻshimchalar kiritish toʻgʻrisida”**

*PF-156, 14.10.2024 y*

Farmon bilan tashqi savdo operatsiyalariga oid qator oʻzgartirishlar kiritildi. Xususan, Oʻzbekiston Respublikasi Prezidentining 2024-yil 30-avgustdagi PF-132-son Farmoniga muvofiqlashtirish maqsadida Prezidentning 2019-yil 27-iyundagi PF-5755-son Farmonining 8-bandi chiqarib tashlandi.

Mazkur normada, tadbirkorlik subyektlariga nisbatan asbob-uskunalar va (yoki) butlovchi buyumlar yetkazib berish boʻyicha import shartnomalari yuzasidan muddati oʻtgan debitor qarzdorlik uchun, agarda asbob-uskunalar va (yoki) butlovchi buyumlarni yetkazib berish muddati ularning texnik xususiyatlari va oʻziga xosligidan kelib chiqqan holda 180 kundan ortiq boʻlsa, moliyaviy jazo choralari qoʻllanilmasligigi belgilangan edi.

Shuningdek, Oʻzbekiston Respublikasi Prezidentining 2023-yil 12-iyundagi PF-93-son Farmonida belgilangan, “20 ming tadbirkor — 500 ming malakali mutaxassis” dasturga kiritilgan tadbirkorlik subyektlariga barcha soliqlar (qoʻshilgan qiymat soligʻi va soliq agentlari sifatida toʻlanadigan soliqlar bundan mustasno) va bojxona toʻlovlarini taʻminotsiz va foizsiz bir yilgacha muddatga boʻlib-boʻlib toʻlash huquqi endilikda 120 kun muddatga beriladigan boʻldi.